1.

Articolele 1, 2 și 3 se înlocuiesc cu următorul text: „Articolul 1 Obiect și domeniu de aplicare (1) Prezenta decizie stabilește la nivelul Uniunii zonele de protecție și de supraveghere care trebuie stabilite în conformitate cu articolul 16 alineatul (1) din Directiva 2005/94/CE de către statele membre menționate în anexa I la prezenta decizie („statele membre în cauză”) ca urmare a apariției unui focar sau a unor focare epidemice de gripă aviară înalt patogenă la păsări de curte, precum și durata măsurilor care trebuie aplicate în conformitate cu articolul 29 alineatul (1) și cu articolul 31 din Directiva 2005/94/CE. (2) Prezenta decizie stabilește anumite măsuri de protecție care trebuie puse în aplicare în ceea ce privește gripa aviară înalt patogenă în statele membre sau în zonele acestora menționate în anexa II, vizând: (a) circulația păsărilor de curte și a puilor de o zi în statele membre respective sau în zonele acestora; (b) expedierea transporturilor de păsări de curte și de pui de o zi din exploatații situate în statele membre respective sau în zonele acestora. Durata respectivelor măsuri de protecție trebuie să fie în concordanță cu durata menținerii măsurilor de protecție și de supraveghere în zonele respective, menționate în anexa I. Articolul 2 Zonele care trebuie menționate în partea A din anexa I și durata măsurilor care trebuie aplicate în zonele respective Statele membre în cauză asigură faptul că: (a) zonele de protecție stabilite de autoritățile lor competente, în conformitate cu articolul 16 alineatul (1) litera (a) din Directiva 2005/94/CE, cuprind cel puțin zonele menționate ca zone de protecție în partea A din anexa I la prezenta decizie; (b) măsurile care trebuie aplicate în zonele de protecție, astfel cum se prevede la articolul 29 alineatul (1) din Directiva 2005/94/CE, se mențin cel puțin până la datele corespunzătoare zonelor de protecție menționate în partea A din anexa I la prezenta decizie. Articolul 3 Zonele care trebuie menționate în partea B din anexa I și durata măsurilor care trebuie aplicate în zonele respective Statele membre în cauză asigură faptul că: (a) zonele de supraveghere stabilite de autoritățile lor competente, în conformitate cu articolul 16 alineatul (1) litera (b) din Directiva 2005/94/CE, cuprind cel puțin zonele menționate ca zone de supraveghere în partea B din anexa I la prezenta decizie; (b) măsurile care trebuie aplicate în zonele de supraveghere, astfel cum se prevede la articolul 31 din Directiva 2005/94/CE, se mențin cel puțin până la datele corespunzătoare zonelor de supraveghere menționate în partea B a anexei I la prezenta decizie. Articolul 3a Măsuri de protecție care trebuie aplicate în zonele menționate în anexa II (1) Statele membre menționate în anexa II interzic: (a) transportul păsărilor de curte și al puilor de o zi din exploatații situate în zonele menționate în anexa II la alte exploatații situate în zonele respective; (b) expedierea transporturilor de păsări de curte și de pui de o zi din exploatații situate în zonele menționate în anexa II; (c) transportul păsărilor de curte și al puilor de o zi care provin din exploatații situate în zone din același stat membru nemenționate în anexa II sau din exploatații situate în alte state membre sau țări terțe, la exploatații situate în zonele menționate în anexa II. (2) Prin derogare de la interdicțiile prevăzute la alineatul (1), statele membre menționate în anexa II pot, în urma rezultatului pozitiv al unei evaluări a riscurilor și cu condiția aplicării unor măsuri adecvate de reducere a riscurilor și a unor măsuri de biosecuritate stricte pentru a preveni introducerea și răspândirea virusului gripei aviare înalt patogene, inclusiv în exploatația de destinație, să autorizeze: (a) transportul păsărilor de curte și al puilor de o zi care provin din exploatații situate în zone care nu sunt menționate în anexa I a aceluiași stat membru sau din alte state membre sau țări terțe, la exploatații situate în zonele de supraveghere menționate în anexa I pentru zonele menționate în anexa II; (b) transportul păsărilor de curte provenind dintr-o exploatație situată în zona de supraveghere stabilită în anexa I pentru zonele menționate în anexa II, la o exploatație situată în aceeași zonă de supraveghere unde nu există alte păsări de curte, dacă: (i) o examinare clinică a păsărilor de curte din exploatația de origine a fost efectuată de un medic veterinar oficial în ziua expedierii; (ii) păsările de curte din exploatația de origine au fost supuse unor teste de laborator în conformitate cu manualul de diagnosticare, în cursul celor 48 de ore anterioare expedierii, cu rezultate favorabile; (iii) exploatația de destinație este plasată sub supraveghere oficială după sosirea păsărilor de curte; (c) expedierea transporturilor de păsări de curte destinate sacrificării imediate din exploatații situate în zonele menționate în anexa II la un abator desemnat situat în zonele de protecție și de supraveghere relevante sau în afara zonelor protecție și de supraveghere relevante, în cazul în care nu există un abator adecvat sau există limitări în ceea ce privește capacitatea de sacrificare în zonele protecție și de supraveghere relevante, dacă se îndeplinesc condițiile prevăzute la articolul 23 alineatul (1) literele (a)-(h) din Directiva 2005/94/CE și la litera (b) punctele (i) și (ii) din prezentul articol; (d) expedierea transporturilor de pui de o zi din zonele de protecție și de supraveghere stabilite pentru zonele menționate în anexa II la o exploatație situată în același stat membru în afara zonelor menționate în anexa II, în conformitate cu condițiile prevăzute la articolul 24 și la articolul 30 litera (c) punctul (iii) din Directiva 2005/94/CE. (3) Păsările de curte și puii de o zi menționați la alineatul (2) literele (b), (c) și (d) se transportă numai în vehicule, cuști, containere, cutii, după cum e cazul, care au fost curățate și dezinfectate sub supraveghere oficială și în conformitate cu instrucțiunile medicului veterinar oficial.”